Khmer Rubie

Khmer Rubie (in francese: Khmer Rouge; in khmer: Khmer Krahom, ខ្មែរក្រហម) es le nomine de un movimento politic e militar cambodian, ultranationalista e communista radical inspirate per Maoismo, que governava Cambodia de 1975 a 1979.

Apparite in un prime forma in 1951, le movimento cessava de exister in 1999. Su direction esseva constituite usque a 1981 per le Partito Communista de Kampuchea, etiam dicite Angkar អង្ការ (organisation). De 1962 a 1997, le dirigente principal del Khmer Rubie esseva Saloth Sâr, plus cognoscite como Pol Pot.

Le Khmer Rubie prendeva le potentia post un guerra civil e instaurava le regime politic cognoscite como Kampuchea Democratic. Inter 1975 e 1979, le periodo durante le qual illo dirigeva Cambodia, su organisation implementava un dictatura de un extreme violentia, a fin de crear un societate communista sin classes, ethnicamente pur, purgate del capitalismo, del colonialismo occidental e del religion. Le regime decretava, inter altere cosas, le evacuation de tote le urbes del pais, obligante le populationes urban a laborar in le campania, in conditiones que resimilava al sclavitude.

Le regime Khmer Rubie se rendeva culpabile de numerose crimines de massa, in particular del assassination de plure centos de milles de cambodianos, secundo le estimationes minimal. Le Programma de Studio super le Genocidio Cambodgian del Universitate de Yale evaluta le numero de victimas a circa 1,7 milliones, lo que representa plus de 20% del population de ille epocha.Universitate de Yale. "Programma super le Genocidio Cambodian", consultate le 17 de junio 2024. Le dirigentes esseva expellite del potentia al initio de 1979 per le entrata del truppas vietnamese in Cambodia, le quales liberava le population del Khmer Rubie. Le Khmer Rubie menava un nove guerrilla usque a su disparition al fin del annos 1990.

 Referentias